NEUVOSTON ASETUS (ETY) N:o 2059/84,
annettu 16 päivänä heinäkuuta 1984,
hampun ja hampunsiementen tuontia rajoittavien toimenpiteiden yleisistä säännöistä ja asetuksen (ETY) N:o 619/71 muuttamisesta hampun osalta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen,
ottaa huomioon pellava- ja hamppualan yhteisestä markkinajärjestelystä 29 päivänä kesäkuuta 1970 annetun neuvoston asetuksen (ETY) N:o 1308/70(), sellaisena kuin se on viimeksi muutettuna asetuksella (ETY) N:o 1430/82(), ja erityisesti sen 4 artiklan 4 kohdan,
ottaa huomioon hampun ja hampunsiementen tuontia rajoittavista toimenpiteistä ja asetuksen (ETY) N:o 1308/70 muuttamisesta hampun osalta 18 päivänä toukokuuta 1982 annetun neuvoston asetuksen (ETY) N:o 1430/82, sellaisena kuin se on viimeksi muutettuna asetuksella (ETY) N:o 2058/84(), ja erityisesti sen 2 artiklan 4 kohdan,
ottaa huomioon komission ehdotuksen,
sekä katsoo, että
asetuksen (ETY) N:o 1308/70 4 artiklan 1 kohdan toisessa alakohdassa säädetään, että tuki myönnetään ainoastaan hampulle, joka on tuotettu sellaisten lajikkeiden siemenistä, joista korjatun tuotteen päihdyttävien aineiden pitoisuudesta voidaan antaa tietyt määritettävät takeet; tämän vuoksi asetuksen (ETY) N:o 619/71(), sellaisena kuin se on viimeksi muutettuna asetuksella (ETY) N:o 1775/76(), 3 artiklan 1 kohta olisi muutettava ja säädettävä, että tuki myönnetään ainoastaan hampulle, joka on tuotettu sellaisten lajikkeiden varmennetuista siemenistä, joista on todettu, että tetrahydrokannabinolin (THC) keskimääräinen pitoisuus ei ylitä tiettyjä hyväksyttäviä rajoja; tukijärjestelmän moitteettoman toiminnan kannalta olisi säädettävä, että on vahvistettava luettelo lajikkeista, jotka vastaavat vaadittavia edellytyksiä,
asetuksen (ETY) N:o 1430/82 2 artiklan mukaisesti olisi kiellettävä sellaisen hampun ja sellaisten hampunsiementen tuonti, joista ei voida antaa riittäviä takeita ihmisten terveyden turvaamiseksi; tämän vuoksi olisi säädettävä kyseisten tuotteiden tuonnin valvonnasta, ja
edellä mainituilla toimenpiteillä ei rajoiteta rajoituksia, jotka on vahvistettu öljy- ja kuitukasvien siementen kaupan pitämiseen sovellettavilla yhteisön säännöksillä,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 619/71 3 artiklan 1 kohta seuraavasti:"1. Hampun tuki on myönnettävä ainoastaan tuottajalle. Se on myönnettävä ainoastaan hampulle, joka on tuotettu asetuksen (ETY) N:o 1308/70 12 artiklassa säädettyä menettelyä noudattaen laadittavassa luettelossa lueteltujen lajikkeiden varmennetuista siemenistä. Tässä luettelossa ovat ainoastaan lajikkeet, joista jäsenvaltio on määrityksessä todennut, että THC:n (tetrahydrokannabinolin) paino suhteessa vakiopainoiseksi saatetun näytteen painoon:
- ei ole enemmän kuin 0,5 prosenttia tuen myöntämistä varten markkinointivuosiksi 1984/1985- 1986/1987,
- ei ole enemmän kuin 0,3 prosenttia tuen myöntämistä varten seuraaviksi markkinointivuosiksi.
Edellä tarkoitettu näyte koostuu kukinta-ajan lopussa satunnaisesti valittujen kasvien, joista on poistettu varret ja siemenet, edustavan määrän ylimmästä kolmanneksesta.
Edeltävistä säännöksistä poiketen tuki markkinointivuodeksi 1984/1985 on myönnettävä tuottajille, jotka kyseistä jäsenvaltiota tyydyttävällä tavalla todistavat, että hamppu on tuotettu edellä tarkoitetussa vahvistettavassa luettelossa lueteltujen lajikkeiden siemenistä.
Samasta poikkeuksesta voidaan päättää seuraaviksi markkinointivuosiksi asetuksen (ETY) N:o 1308/70 12 artiklassa säädettyä menettelyä noudattaen, jos varmennettuja siemeniä ei ole riittävästi saatavilla."
2 artikla
Rajoittamatta jäsenvaltioiden antamia rajoittavampia säännöksiä:
1) yhteisen tullitariffin alanimikkeeseen 57.01 kuuluvaa ja kolmansista maista tulevaa raakaa hamppua saa tuoda ainoastaan, jos esitetään todiste, että sen tetrahydrokannabinolipitoisuus ei ole suurempi kuin asetuksen (ETY) N:o 619/71 3 artiklan 1 alakohdassa tarkoitettu pitoisuus ja
2) ainoastaan kolmansista maista tulevia yhteisen tullitariffin alanimikkeeseen 12.01 A kuuluvien hamppulajikkeiden siemeniä, jotka on lueteltu asetuksen (ETY) N:o 619/71 3 artiklan 1 kohdassa tarkoitetussa vahvistettavassa luettelossa saa tuoda,
3) edellä 1 ja 2 kohdassa tarkoitettujen tuotteiden kaikkea tuontia yhteisöön on valvottava tässä artiklassa säädettyjen edellytysten noudattamisen varmistamiseksi.
Kun näitä edellytyksiä noudatetaan, tuojajäsenvaltion on annettava vaatimustenmukaisuustodistus.
3 artikla
Rajoittamatta jäsenvaltioiden antamia rajoittavampia säännöksiä:
1) lupa yhteisen tullitariffin alanimikkeeseen 12.01 B kuuluvien hampunsiementen tuontiin myönnetään ainoastaan:
- tutkimuslaitoksille ja -yksiköille,
- luonnollisille ja oikeushenkilöille, joilla on riittävästi toimintaa kyseisellä alalla;
2) 1 kohdassa tarkoitettujen siementen kaikki tämän kohdan toisessa luetelmakohdassa tarkoitettujen henkilöiden suorittama tuonti asetetaan valvontajärjestelmän alaiseksi, jota käytetään, kunnes siemenillä on muu käyttötarkoitus kuin kylväminen;
3) jäsenvaltioiden on ilmoitettava komissiolle 2 kohdassa tarkoitetun valvonnan varmistamiseksi annetut säännökset ennen niiden täytäntöönpanoa. Jos näissä säännöksissä ei sallita asetuksen (ETY) N:o 1430/82 2 artiklan 3 kohdassa tarkoitetun tavoitteen toteuttamista, päätetään asetuksen (ETY) N:o 1308/70 12 artiklassa säädettyä menettelyä noudattaen muutoksista, jotka kyseisen jäsenvaltion on niihin tehtävä.
4 artikla
Yksityiskohtaiset säännöt tämän asetuksen soveltamisesta annetaan asetuksen (ETY) N:o 1308/70 12 artiklassa säädettyä menettelyä noudattaen.
5 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä elokuuta 1984.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä heinäkuuta 1984.